|  |  |
| --- | --- |
| **Swydd-ddisgrifiad**  **Cydlynydd Anghenion Dysgu Ychwanegol (Cydlynydd ADY)** | |
| |  | | --- | | **Yn atebol i: Miss Nerys Davies** | | **Amser/Oriau Gwaith: 0.8 (21 awr)** |
| **Cyflog / Graddfa: PRC/URC + lwfans ADY** |  |

****

**Pwrpas:**

* Gweithio’n strategol gyda’r uwch dîm arweinyddiaeth a llywodraethwyr i sicrhau bod y lleoliad addysg yn diwallu ei gyfrifoldebau dan y Ddeddf ALNET, y Cod (2021) a Deddf Cydraddoldeb (2010).
* Cymryd rôl strategol wrth gynllunio a chyflwyno darpariaeth ar gyfer plant a phobl ifanc gydag Anghenion Dysgu Ychwanegol (ADY).
* Sicrhau fod anghenion plant a phobl ifanc gydag Anghenion Dysgu Ychwanegol yn cael eu dynodi a’u diwallu’n briodol, eu hannibyniaeth yn cael ei hyrwyddo a’u bod yn cael eu cefnogi i wneud cynnydd da fan lleiaf a chyflawni eu potensial llawn.
* Hyrwyddo gwybodaeth a dealltwriaeth o Ddeddf ALNET a Chod (2021) a chefnogi cyflwyno proses drawsnewid AAA i ADY.
* Cefnogi gwella ysgolion, datblygiad proffesiynol a dysgu.

**Prif Ddyletswyddau a Chyfrifoldebau:**

* **8.11.** Yn ogystal â’i gyfrifoldeb cyffredinol am gydlynu CDU ar gyfer myfyrwyr neu ddisgyblion ag ADY, mae’r CADY yn gyfrifol am sicrhau bod tasgau a nodir dan y pennawd hwn yn y bennod yn cael eu cyflawni. Gall CADY ddewis ymgymryd â’r tasgau hyn ei hun neu drefnu i dasgau gael eu cyflawni gan eraill.
* **8.12.** Ni fydd gofyn i’r CADY ddatblygu pob CDU – ond bydd ganddo gyfrifoldeb cyffredinol am sicrhau bod CDU gan bob dysgwr sydd ag ADY yn y lleoliad addysg. **Rhaid** i CADYau adnabod ADY disgybl neu fyfyriwr a chydlynu’r broses o greu DDdY sy’n diwallu’r anghenion hynny.
* **8.13.** Er mwyn cyflawni’r ddyletswydd hon, **dylai** CADYau sicrhau, pryd bynnag y bydd gan eu lleoliad ddyletswydd i benderfynu a oes gan ddisgybl neu fyfyriwr ADY, fod rhywun wedi’i ddynodi i gydlynu’r camau sy’n ofynnol i wneud y penderfyniad hwn ac, os bydd angen CDU yn sgil hynny, i fod yn gyfrifol am ei lunio (gweler Penodau 11-17 ar y ddyletswydd i ddynodi cydlynwyr).
* **8.14.** **Rhaid** i CADYau sicrhau gwasanaethau perthnasol a fydd yn cefnogi DDdY disgybl neu fyfyriwr yn ôl y gofyn. Bydd angen cymorth asiantaethau a gweithwyr proffesiynol allanol ar rai dysgwyr ag ADY. Bydd y CADY yn gyfrifol am gydweithio â’r gwasanaethau arbenigol hyn a phan gytunir i ddarparu gwasanaethau o’r fath, am ofalu y cânt eu sicrhau. Darperir rhagor o wybodaeth am gynnwys gwasanaethau eraill yn y gwaith o adnabod ADY a phenderfynu ar y DDdY sy’n ofynnol ym Mhennod 20.
* **8.15.** **Rhaid** i CADYau gadw cofnodion o benderfyniadau ynghylch ADY ac CDUau. Er enghraifft, mae’r Cod yn ei gwneud yn ofynnol i ysgolion a gynhelir a sefydliadau addysg bellach gofnodi’r dyddiad pan gaiff ei ddwyn i’w sylw, neu pan fydd yn

ymddangos iddynt fel arall, y gallai fod gan blentyn neu berson ifanc ADY. Byddai disgwyl i CADY sicrhau y cedwir cofnod o’r penderfyniad hwn.

* **8.16.** **Rhaid** i CADYau hyrwyddo’r arfer o gynnwys disgybl neu fyfyriwr yng nghymuned yr ysgol/sefydliad addysg bellach a sicrhau bod cwricwlwm, cyfleusterau a gweithgareddau allgyrsiol yr ysgol honno neu’r sefydliad addysg bellach hwnnw ar gael iddo. Wrth wneud hyn (yn yr un modd ag wrth arfer ei holl swyddogaethau), **rhaid** i’r CADY roi sylw i safbwyntiau, dymuniadau a theimladau’r plentyn a’i riant neu’r person ifanc.
* **8.17.** **Rhaid** i CADYau fonitro effeithiolrwydd unrhyw DDdY. Er mwyn gwneud hyn, efallai y bydd y CADY am wneud defnydd effeithiol o’r systemau gwybodaeth reoli a ddefnyddir gan y lleoliad addysg i fonitro effaith ymyriadau ac asesu cynnydd o’i gymharu â deilliannau a gynlluniwyd ar gyfer pob dysgwr ag ADY. Os nad yw cynnydd y dysgwr yn bodloni’r disgwyliadau, **dylai’r** CADY a’r staff adolygu’r ymyriadau, a’u haddasu yn ôl yr angen. Mae rhagor o wybodaeth am fonitro effaith ar gael ym Mhennod 25.
* **8.18.** **Rhaid** i CADYau roi gwybod i athrawon yn yr ysgol neu’r sefydliad addysg bellach am ddulliau addysgu gwahaniaethol sy’n briodol i ddisgyblion neu fyfyrwyr unigol ag ADY.
* **8.19.** **Rhaid** i CADYau oruchwylio a threfnu ar gyfer hyfforddiant gweithwyr cymorth dysgu sy’n gweithio gyda disgyblion neu fyfyrwyr ag ADY. Gall gweithwyr cymorth dysgu fod yn adnodd pwysig i’r CADY pan fydd yn mynd ati i gydlynu darpariaeth cymorth ledled y lleoliad addysg. Gall gweithwyr cymorth dysgu ddarparu sgiliau arbenigol i gefnogi dysgwyr ag ADY, a byddant yn cynnig cymorth ymarferol a gweinyddol i’r CADY. Mae’n bosibl na fydd yn briodol defnyddio gweithwyr cymorth dysgu ym mhob achos, fodd bynnag. Un yn unig ydynt o blith nifer o adnoddau a ddylai fod ar gael i gefnogi dysgwyr ag ADY.
* **8.20.** **Rhaid** i CADYau gyfrannu at hyfforddiant mewn swydd i athrawon yn yr ysgol neu’r sefydliad addysg bellach i helpu’r CADY i gyflawni’r tasgau a nodir ym mharagraffau 8.11 hyd 8.17. Bydd y CADY yn chwarae rôl bwysig wrth roi cyngor ar y cymorth ehangach sy’n cael ei ddarparu yn y lleoliad addysg ac wrth gyfrannu at y cymorth hwn, ac ym maes dysgu proffesiynol ar gyfer aelodau staff eraill. Felly, mae’n hollbwysig ei fod yn gyfarwydd â’r wybodaeth ddiweddaraf am ganllawiau, cymorth a thystiolaeth o arferion gorau ym maes ADY.

**Cyfrifoldebau eraill y CADY**

**8.21.** Yn ogystal â’r tasgau gorfodol, **dylai** cyfrifoldebau allweddol y CADY gynnwys:

* pan fo gofynion penodol15 yn pennu bod yn rhaid i ysgolion neu sefydliadau addysg bellach ddarparu dogfennau, hysbysiadau neu wybodaeth i blentyn, rhiant plentyn, neu berson ifanc, **dylai’r** CADY oruchwylio’r ddarpariaeth honno;
* goruchwylio’r gwaith o weithredu trefniadau ADY y lleoliad addysg o ddydd i ddydd;
* goruchwylio’r DDdY ledled y lleoliad addysg ar gyfer diwallu’r anghenion sydd wedi’u nodi mewn CDUau. **Dylai’r** CADY sicrhau bod adolygiadau rheolaidd yn cael eu cynnal o’r DDdY ar gyfer dysgwyr yn ei leoliad a, lle bo hynny’n briodol,

arwain y broses adolygu i sicrhau bod y ddarpariaeth yn parhau i ddiwallu’r anghenion a nodwyd;

* sicrhau bod CDUau yn cael eu datblygu a’u hadolygu’n briodol (yn unol â Phennod 25 o’r Cod hwn);
* cefnogi dysgwyr â CDU wrth iddynt bontio o un lleoliad addysg i un arall neu i fyd oedolion, astudiaethau pellach neu fyd gwaith (gweler Pennod 27);
* goruchwylio’r broses o drosglwyddo gwybodaeth am ADY a DDdY y dysgwr yn briodol o un lleoliad addysg i’r llall;
* cysylltu â swyddogion arholiadau ac athrawon arbenigol wrth geisio addasiadau rhesymol ar gyfer arholiadau;
* cyfrannu at ddatblygu a chyflwyno gweithdrefnau a systemau ADY priodol yn y lleoliad addysg, gan gynnwys cynllunio ariannol strategol, defnyddio adnoddau yn effeithiol, a chasglu a dadansoddi data, â’r nod o wella deilliannau ar gyfer dysgwyr ag ADY;
* datblygu i fod yn ffynhonnell arbenigedd ym maes ADY drwy ddatblygu sgiliau a gwybodaeth arbenigol;
* bod yn ymwybodol o’r canllawiau a’r cymorth diweddaraf sydd ar gael ar gyfer ADY;
* gwella ei ddysgu proffesiynol ei hun drwy gadw mewn cysylltiad â’r rhwydwaith lleol o CADYau (**dylai** awdurdodau lleol ystyried sefydlu a hwyluso’r rhwydweithiau hyn) a, lle bo hynny’n briodol, drwy gadw mewn cysylltiad ag ysgolion arbennig i ddatblygu a rhannu profiad ac arferion gorau;
* sicrhau bod y cofnod o’i rôl a’i ddysgu proffesiynol sy’n rhan o’i fanylion cofrestru gyda Chyngor y Gweithlu Addysg yn gofnod diweddar mewn perthynas ag ADY;
* darparu cefnogaeth broffesiynol ar gyfer pob aelod o staff fel bod modd adnabod achosion yn gynnar ac asesu a chynllunio ar gyfer dysgwyr ag ADY. Gall hyn gynnwys cefnogi staff i olrhain disgyblion ar lefel ysgol/sefydliad addysg bellach cyfan a’u helpu i reoli’r gwaith o osod targedau;
* sicrhau bod y trefniadau sy’n cael eu rhoi ar waith gan yr awdurdod lleol i osgoi a datrys anghytundebau yn cael eu defnyddio’n llawn fel sy’n briodol;
* gweithredu fel yr unigolyn cyswllt allweddol ar gyfer gwasanaethau cynhwysiant a chymorth yr awdurdod lleol perthnasol, asiantaethau allanol, sefydliadau annibynnol/gwirfoddol, gweithwyr iechyd a gofal cymdeithasol proffesiynol, seicolegwyr addysg ac ati;
* trafod ag arbenigwyr gyrfaoedd i sicrhau bod dysgwyr ag ADY yn cael cyngor priodol ar yrfaoedd;
* gweithio mewn ffordd strategol gyda’r uwch dîm arwain a llywodraethwyr i sicrhau bod y lleoliad addysg yn cyflawni ei gyfrifoldebau o dan y Ddeddf, y Cod hwn a Deddf Cydraddoldeb 2010.